L'acció de responsabilitat social és necessària per a poder retornar una part del dany econòmic que es va produir a la ciutadania
15 maig 2018

## L'acció de responsabilitat social és necessària per a poder retornar una part del dany econòmic que es va produir a la ciutadania15 maig 2018Última actualització: 14 juliol 2025

![](../gestion/img/AO__6789-copia.jpg)  
  

Els exmembres del Consell Liquidador de l'empresa pública IPG Vicent Mascarell, Salvador Marí i Emili Morant, han comparegut aquest matí en roda de premsa per tal d'aportar informació sobre l'acció de responsabilitat social presentada per l'actual Junta General d'IPG contra els exconsellers de l'empresa pública durant la passada legislatura i que ha estat admesa a tràmit el Jutjat Mercantil de València.  
  
En primer lloc, **Vicent Mascarell** ha destacat que "_els que hui compareixem ací representem les forces polítiques que al llarg dels últims anys hem impulsat el tancament de l'empresa pública i que vam aprovar a la Junta General l'Acció de responsabilitat Social_".  
"_Aquest govern i Ciutadans també tenien com a objectiu aportar transparència a tota la bogeria dels quatre anys del PP i buscar les responsabilitats polítiques necessàries per a poder retornar una part del dany econòmic que es va produir a la ciutadania i que es tornaren els diners_" va afirmar Mascarell qui afegia que "_hem esperat a la liquidació d'IPG per formalitzar la demanda, ja que ha estat un treball llarg i dur_".  
"_No es tracta de perseguir ningú, ací el que es busca és la responsabilitat política i no la penal. Ni aquest govern ni els liquidadors d'IPG han presentat querella penal alguna contra el govern del PP, una cosa que ells no poden dir_".  
  
Sobre les afirmacions realitzades per Guillermo Barber, Mascarell ha recordat que l'actual govern ha hagut de fer front a costes judicials superiors a mig milió d'euros heretades de processos judicials de la passada legislatura.  
  
Seguidament, **Emili Morant** va destacar que "_hem fet la nostra feina. Un treball legalment complicat. L'objectiu era tancar IPG i ho hem aconseguit. Un treball del qual tots ens sentim orgullosos. Tot aquest treball té com a derivada reclamar als anteriors gestors el dany produït. Hi ha gent que té un problema legal seriós i ho hauran de fer front per altres mitjans i no davant d'un micròfon_".  
  
**Salvador Marí** va explicar durant la seua compareixença que "_ha quedat tot clar sobre la gestió que hem realitzat. La judicialització de la política no crec que siga bona però és el que s'ha produït. Complim el mandat de liquidar l'empresa pública produint la mínima pèrdua de recursos possible_".